**METAMORFOZĂ**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ţi-aduci aminte draga mea

De prima noastră întâlnire?

Cum ne-am legat dintr-o privire

Şi ne-am aprins precum o stea?

Eram cuprinşi de pasiune.

Deconectaţi de cei din jur

Şi-avizi de sentimentul pur

Luam clipa ca pe o minune.

Trecut-au anii peste noi

Cu tăvălugul lor de patimi

Şi preschimbară, după datini,

Iubirea ce-o-mpărţeam în doi.

Îţi iau acum din farmacie

Punguţe pline cu pastile,

În locul rozelor zambile

Ce-ţi cumpăram din florărie.

Tu îmi rezervi la Olăneşti

Sejururi de recuperare,

Căci duse-s zilele în care

Vedeam Viena de poveşti.

Şi analize la Medlife

Ne luăm cuminţi, de-aniversare,

Nu desfătarea cea mai mare

Prin Spa-uri multe şi cu ştaif.

Metamorfoză este viaţa,

Căci ea preschimbă-n compasiune

Ce s-a numit, cândva, pasiune,

Şi n-are pic de jenă hoaţa.